Die vreugde om saam by die Here te woon | Vrye Gereformeerde Kerke in Suid-Afrika
Home Die vreugde om saam by die Here te woon Drukker-vriendelike weergaweDatum: 1990 ?Predikant: Ds FJ van HulstGeskrif: PsalmsHoofstuk: 84
Troupreek Jaap de Mooij en Margriet Bijzet 16 November 1991
Teks Psalm 84: 12, 13
Geag bruidspaar, familie, brs en srs,
Een van die mees kenmerkende dinge van 'n paartjie wat gaan trou is dat hulle vanaf die oomblik van die huweliksluiting gaan saamwoon.
Voortaan gaan hulle as 'n egpaar, as man en vrou deur die lewe en deel daarvan is dat hulle saambly in een woning.
Daarom is gewoonlik die toekomstige woning een van die belangrikste faktore wat die datum en moontlikheid van 'n huwelik bepaal.
Die troupreek van vanmiddag is gebaseer op psalm 84. 'n Psalm wat gaan oor 'woon'.
En wel spesiaal oor die vreugde om in die huis van die Here te kan woon. Die psalmdigter besing die skoonheid van die huis van die Here en prys almal gelukkig wat in daardie huis kan woon.
Nou vra die toepassing van die Psalm in ons situasie van vandag wel enige sorgvuldige oorweging.
Ons kan bv soms praat van die kerkgebou as die huis van die Here, maar almal sal verstaan dat ek vanmiddag nie hierdie kerkgebou op grond van Psalm 84 aan almal sal aanbied as die beste keuse vir 'n woning nie.
Welgeluksalig is hulle wat woon in u huis!
Tog wil ons graag hierdie gelukwensing handhaaf, want ons glo dat so'n woord van die Here ook vandag sy betekenis bly hou.
Spesiaal vir 'n bruidspaar wat op die punt staan om saam 'n woning te betrek.
Ons tema vir vanmiddag se toespraak is:
Die vreugde om saam by die Here te woon Hy is jul lewensbron Hy is jul lewensdoel
Psalm 84. Hoe lieflik is u woninge!, staan daarbo.
Dit is 'n psalm vol aansteeklike vreugde en verlange. Ons word nie net saamgeneem deur die digter se verlange na die sien van die huis van die Here nie, maar ons mag met hom deel in die aanskouing daarvan en die gevoelens wat dit by hom losmaak.
Die psalmdigter moet ons voorstel as 'n bedevaartganger, 'n pelgrim wat op pad is na 'n fees in Jerusalem. Dit was seker al weer lanklaas dat hy daar was. In die tyd dat hy iewers in die land, ver van die stad gebly het, het die heimwee na die stad al hoe meer gegroei totdat d